钦定古今图书集成/明伦汇编/官常典/第564卷 > 刘知谦
## 钦定古今图书集成/明伦汇编/官常典/第564卷 > 刘知谦

按《唐书》本传，“知谦，寿州上蔡人。避乱客封州，为清海
牙将。节度使韦宙以兄女妻之，众谓不可，宙曰：‘若人
状貌非常，吾以子孙托之’。黄巢自岭表北还湖湘间，
群盗蚁结，知谦因据封州，有诏即授刺史，兼贺水镇
使，以遏梧、桂。知谦抚纳流亡，爱啬用度，养士卒。未几，
得精兵万人，多具战舰，境内肃然。久之，疾病，召诸子”
曰：“今五岭盗贼方兴，吾有精甲犀械，尔勉建功。时哉，
不可失也！”知谦卒，共推其子隐为嗣，清海军节度使
刘崇龟表为封州刺史，嗣薛王知柔代领节度。未至，
而牙将卢琚叛。隐率兵奉迎知柔，直趋广州，擒琚献
之。于是知柔以闻，昭宗拜隐本军行军司马，俄迁副
使。天复初，节度徐彦若死，隐自称留后。虔人卢光稠
者，有众数万，据州自为留后，又取韶州。隐与争之，战
不胜，悉师攻虔州。光稠伏军掉战，隐纵驱，伏发，挺身
免。天祐初，始诏隐权节度留后，乃遣使者入朝，重赂
朱全忠以自固。是岁，光稠死，子延昌自称刺史，为其
下所杀，更推李图总州事。图死，锺传尽劫其众，欲遣
子匡时守之，不克，州人自立谭全播为刺史，附全忠
云。